
ΔΗΛΩΣΗ

ΠΡΟΕΔΡΟΥ ΚΕΔΚΕ ΠΑΡΙ ΚΟΥΚΟΥΛΟΠΟΥΛΟΥ
μετά τη συνάντηση της  Ε.Ε. της ΚΕΔΚΕ με τους υπουργούς Εσωτερικών Π. Παυλόπουλο και Οικονομίας Οικονομικών Γ. Αλογοσκούφη  με θέμα: προϋπολογισμός 2006 και Αυτοδιοίκηση
Οι απαντήσεις στα θέματα που θέσαμε ήταν αρνητικές. 
Τα θέματα αυτά ήταν το γενικότερο οικονομικό πρόβλημα που αντιμετωπίζουν οι δήμοι και οι συμβασιούχοι, γύρω απ΄ τους οποίους συνεχίζεται μια απίστευτη ταλαιπωρία με τις κυβερνητικές δεσμεύσεις να μην τηρούνται. 
Επειδή εμείς δε θέλουμε και δεν επιδιώκουμε αδιέξοδα, καταθέσαμε στο τέλος μια συγκεκριμένη πρόταση. 
Στον προϋπολογισμό του 2006 υπάρχει ένα απίστευτα μεγάλο ποσό που αφορά έκτακτες χρηματοδοτήσεις. Ένα ποσό, το οποίο ευθέως παραπέμπει σε χειρισμούς που έχουν σχέση με τις δημοτικές εκλογές της επόμενης χρονιάς, κάτι που δε συνάδει με τις αρχές μιας ευνομούμενης δημοκρατικής πολιτείας. 
Τα κονδύλια αυτά, αντί να μοιραστούν απ΄ εδώ και από εκεί εκτάκτως, γυρνώντας μας πάρα πολλά χρόνια πίσω και ως χώρα αλλά και ως Αυτοδιοίκηση, προτείναμε να μεταφερθούν με συγκεκριμένη νομοθετική ρύθμιση για την κάλυψη των δαπανών, με πρώτη και καλύτερη αυτή των συμβασιούχων. 
Το κυβερνητικό επιτελείο είπε πως θα εξετάσει αυτήν την πρότασή μας, που νομίζουμε πως αποτελεί τη μόνη διέξοδο, καθώς δε θίγει τα δημοσιονομικά, αλλά ίσως θίγει κάποιες άλλες σκέψεις ή πρακτικές που μπορεί κάποιοι να είχαν στο μυαλό τους. 

Η απάντηση στην πρόταση μας πρέπει να δοθεί άμεσα διότι εμείς διαφορετικά στις 14 Δεκεμβρίου,  που είναι η πανελλαδική απεργία θα είμαστε μαζί με τους συμβασιούχους στην πλατεία Κλαυθμώνος.      
